Maniere om jou klein sakeonderneming se SEO te verbeter - Solidariteit GildesSolidariteit Gildes Maniere om jou klein sakeonderneming se SEO te verbeter - Solidariteit Gildes
Tuis / Kommunikasiepraktisyns Artikel / Maniere om jou klein sakeonderneming se SEO te verbeter
Maniere om jou klein sakeonderneming se SEO te verbeter
Of jy nou 'n klein sakeonderneming besit of die enigste tandarts op die dorp is, die belangrikheid van 'n professionele webwerf en goeie soekenjinoptimalisering (SEO) mag nie meer onderskat word nie. Jou besigheid sal in hierdie tye nooit sy volle winspotensiaal bereik of dalk selfs oorleef sonder soekenjinoptimalisering nie.
SEO is die proses waardeur jy jou besigheid se aanlyn teenwoordigheid gratis kan verhoog deur middel van 'n organiese soektog (wanneer iemand na 'n spesifieke term of frase in 'n soekenjin soos Google of Yahoo soek). Die soekresultate word dan vertoon in die volgorde van die meeste relevant tot die minste relevant volgens die soekenjin.
SEO mik daarna om jou webwerf, artikel of blog so na aan bo as moontlik op daardie lys te kry want dit sal meer voete (verkeer) na jou webwerf lok, wat uiteindelik tot 'n toename in jou verkope sal lei.
Waarom SEO belangrik is vir klein ondernemings
Een van die grootste redes waarom SEO van kardinale belang is vir klein ondernemings, is die feit dat meer as die helfte van die webwerfverkeer deur organiese soektogte gegenereer word, terwyl betaalde soektogte net 15% uitmaak.
Betaalde resultate word heeltemal geïgnoreer deur tussen 70% en 80% mense, en sommige voel selfs wantrouig teenoor besighede met geborgde aanbiedings.
'n SEO-fokus help klein ondernemings om gebruikersvriendelike webwerwe te skep en dra by tot 'n sterker kliënte-ervaring, wat 66% van die verbruikers belangriker ag as pryse. Verhoogde webwerfverkeer stel jou weer in staat om meer ontledingsdata te versamel om jou gehoor mettertyd beter te verstaan.
SEO is dus van kardinale belang om teikenkliënte te bereik en sigbaarheid te verhoog.
Gelukkig hoef goeie SEO nie duur te wees nie en selfs ondernemings met beperkte begrotings kan gebruik maak van verskillende effektiewe tegnieke en instrumente om 'n gehalte-SEO-strategie te bou. Hier is 'n paar van die beste maniere om dit in 2020 te doen:
Enige klein onderneming sonder 'n blog mis die kans om sy reikwydte uit te brei en verkeer te vermeerder. Blog is 'n manier om sleutelwoorde organies by 'n webwerf te voeg, en die skep van gereelde nuwe inhoud beteken meer verkeer vir jou webwerf.
Nuwe besighede wat blogs publiseer, kry 97% meer terugskakels (backlinks) as dié wat dit nie doen nie. Terugskakels verbind jou webwerf met 'n ander webwerf se inhoud. Jy wil hê dat ander webwerwe jou moet aanhaal of na jou webwerf of inhoud moet verwys.
Indien die soekenjin agterkom dat baie ander webwerwe jou aanhaal of na jou verwys, sal dit glo dat jou inhoud betroubaar is en sodoende sal jy 'n hoër rang vir jou webwerf ontvang.
Optimaliseer vir mobiele toestelle
Maak seker dat jou webwerf reageer en dat dit slimfoonvriendelik is. 'n Responsiewe webwerf is 'n webwerf wat geoptimaliseer is om goed op mobiele toestelle te vertoon en is 'n goedkoper opsie as 'n mobiele toepassing (app). Gebruik Google se slimfoonvriendelike toets by https://search.google.com/test/mobile-friendly om te toets of jou webwerf slimfoonvriendelik is.
Google het onlangs begin met mobiel eerste-indeksering, wat beteken dat Google hoofsaaklik die mobiele weergawe van die inhoud gebruik vir indeksering en die bepaling van rangorde. Dit is om te verseker dat die groeiende aantal gebruikers van mobiele toestelle vind waarna hulle soek aangesien meer as die helfte van alle soektogte van mobiele toestelle afkomstig is.
Let op metadata
Om die metadata van 'n werf te optimaliseer, behels die aanpassing van titels, beskrywings en URL'e ('n verwysing na of 'n adres van 'n bron op die internet) om die sigbaarheid te verhoog.
Titels moet die trefwoorde van die bladsy bevat sonder om die leesbaarheid te beïnvloed. Metabeskrywings mag nie meer as 160 karakters bevat nie en moet 'n vinnige uiteensetting van die inhoud of doel van 'n bladsy gee. Goeie URL'e sal sleutelwoorde bevat, maar is kort aangesien langer URL'e soekenjins kan laat sukkel om die onderwerp van 'n bladsy te verstaan.
Skep 'n werfkaart (sitemap)
Deur 'n werfkaart ('n eenvoudige tekslêer wat al die bladsye op jou webwerf bevat) te skep, maak jy dit vir soekenjins makliker deurdat die risiko van foute verwyder word.
Werfkaarte is maklik om te genereer, en daar is baie gratis gereedskap beskikbaar. Jy kan XML Sitemaps oorweeg. Verifieer jou webwerfinhoud met die hulp van Google Search Console.
Maak gebruik van goedkoop gereedskap
SEMrush ('n alles-in-een-gereedskapstel om aanlyn sigbaarheid te verbeter en bemarkingsinsigte te ontdek) is gratis en doen 'n diepgaande SEO-oudit van enige webwerf en onderneem mededingende ontleding, onderwerpnavorsing en meer.
GrowthBar is ideaal vir navorsing oor sleutelwoorde en terugskakels, die bestudering van domeinoutoriteit en om 'n begrip te ontwikkel vir die waarde van verkeer.
Pragtige hoëgehaltebeelde is 'n moet, maar hoe groter die beeld of hoe hoër die resolusie, hoe langer neem dit gewoonlik om hierdie beelde te laai. En hoe langer die laaityd, hoe meer waarskynlik is dit dat besoekers jou webwerf verlaat.
Google-navorsing sê 53% van webwerfbesoekers verlaat die webwerf as 'n mobiele webwerf langer as drie sekondes neem om te laai. Dieselfde navorsing het getoon dat dit 'n groot verskil sou maak as webwerfeienaars hulle beelde sou saampers.
Vind die balans tussen die verskaffing van pragtige beelde en dié wat vinnig laai. Gebruik Google se gratis PageSpeed ​​Insights-hulpmiddel om te sien of jou beelde verder saamgepers moet word. Gebruik 'n instrument soos TinyPNG indien nodig.
Nooi kliënte om resensies te lewer
Eerstens kan dit jou help om geloofwaardigheid te verkry en vertroue te wen wanneer dit op SERP's (soekenjinresultaatbladsye) verskyn. Navorsing toon 88% van die mense vertrou aanlyn resensies net soveel as 'n persoonlike aanbeveling.
As jy kliënte aanmoedig om resensies te lewer, word nuwe inhoud met betrekking tot jou besigheid geskep. Nooi dus kliënte om resensies te skryf nadat hulle 'n aankoop gedoen het, hetsy op Google of 'n toegewyde resensieswebwerf.